Евровизия 2023

Евровизия 2023 (на английски: Eurovision Song Contest 2023) е 67-ото ежегодно издание на едноименния песенен конкурс.
Песенният конкурс се провежда през май 2023 г. в „Ливърпул Арена“, Ливърпул, Великобритания. Това се случва след като Украйна, победител през 2022 г., с песента „Стефанія“ на групата „Калуш“ с 631 точки, не успява да изпълни изискванията за домакинство на песенния конкурс поради опасения за сигурността, причинени от руската инвазия в страната.
Британската телевизия Би Би Си е натоварена с домакинството на песенния конкурс. Великобритания е домакин на песенния конкурс за рекорден 9-ти път (след 1960 г., 1963 г., 1968 г., 1972 г., 1974 г., 1977 г., 1982 г. и 1998 г.). Песенният конкурс се състои от два полуфинала на 9 май и 11 май и финал на 13 май 2023 г. Трите шоута се провеждат в „Ливърпул Арена“ в Ливърпул, която е с капацитет от приблизително 11,000 места.
На 22 февруари 2023 г. се обявява, че водещи на събитието ще бъдат ирландския телевизионен водещ Греъм Нортън, британската певица Алиша Диксън, британската актриса Хана Уодингъм и украинската певица Юлия Санина.
На 20 октомври 2022 г. Европейският съюз за радио и телевизия (ЕСРТ) обявява, че 37 страни ще участват на тазгодишното издание на песенния конкурс, като България, Северна Македония, и Черна гора се оттеглят от участие, след като участват за последно през 2022 г. Това е най-малкият брой участващи страни от 2014 г. насам.
На 22 ноември 2022 г. Европейският съюз за радио и телевизия (ЕСРТ) обявява големи промени в системата за гласуване на песенния конкурс през 2023 г. Резултатите от полуфиналите ще се определят единствено чрез зрителско гласуване. Резултатите от финала ще бъдат определени както от журитата, така и от зрителското гласуване. Зрители от неучастващи държави също ще могат да гласуват във всички три шоута, като гласовете им се сумират и представени като един индивидуален набор от точки под общото наименование „Rest of the World“ („Останалата част от света“). Тези зрители ще могат да гласуват чрез онлайн платформа, която изисква притежаване на кредитна или дебитна карта за проверка.
Победител става шведската изпълнителка Лорийн с песента „Tattoo“ с 583 точки. Това е седма победа за Швеция (след 1974 г., 1984 г., 1991 г., 1999 г., 2012 г. и 2015 г.) и втора победа за самата Лорийн (след 2012 г.). Лорийн става първата жена и едва втория изпълнител, който успява да спечели песенния конкурс два пъти, след Джони Лоугън от Ирландия (през 1980 г. и 1987 г.), докато Швеция изравнява рекорда за най-много победи с Ирландия, като вече и двете страни споделят първото място със седем победи. На второ място е Финландия с 526 точки, на трето място е Израел с 362 точки, а на четвърто място е Италия с 350 точки. Страната-домакин Великобритания е на предпоследното 25-то място с 24 точки. На вторият полуфинал Румъния и Сан Марино получават 0 точки в гласуването.
Крайната победа на Швеция въпреки преднината на Финландия в зрителското гласуване се оказа противоречива, особено сред финландската публика и поддръжниците на финландския представител Кария. По време на гласуването на журитата, на няколко пъти, когато Швеция получава 12 точки, има случаи на прекъсвания от скандирания от привържениците на Финландия, въпреки че шведската представителка Лорийн, след победата си, заявява, че оценява ентусиазма им. Въпреки че победителят при зрителското гласуване, не успява да спечели самото състезание, като в предишни издания (2016 г. и 2019 г.), изданието през 2023 г. е изключителен случай, тъй като Финландия изпреварва Швеция със 133 точки при зрителското гласуване, най-голямата разлика до момента за страна която не е спечелила самото състезание, и получава 12 точки от 18 страни при зрителското гласуване, докато Швеция не получава 12 точки от нито една участваща страна при зрителското гласуване.
Песенният конкурс през 2022 г. бе спечелен от Украйна с песента „Стефанія“ на групата „Калуш“ с 631 точки. В съответствие с правилата на Евровизия, Украйна първоначално получава възможността да бъде домакин на песенния конкурс през 2023 г. от Европейския съюз за радио и телевизия (ЕСРТ). Това би трябвало да е третият път, когато Украйна е домакин на песенния конкурс (след 2005 г. и 2017 г.). Въпреки това, поради руската инвазия в страната, се повдигат спекулации, че страната няма да бъде в състояние да бъде домакин на събитието, след като не може да гарантира пълната сигурност по време на събитието. Поради това няколко страни изразяват интерес да бъдат домакин в случай, че Украйна не може, като това са Италия, Нидерландия, Полша, Испания, Швеция и Великобритания.
На 16 май 2022 г. Никола Чернотицки, председател на украинската телевизия UA:PBC, заявява, че се има желание песенния конкурс да бъде в Украйна, и че страната ще може да гарантира безопасността на всички участващи страни и техните делегации по време на събитието. Чернотицки по-късно заявява, че UA:PBC ще започне дискусии с ЕСРТ относно домакинството на песенния конкурс на 20 май 2022 г.
На 16 юни 2022 г. украинската телевизия UA:PBC и украинското правителство провеждат среща с ЕСРТ, за да обсъдят потенциалните опции и места за домакинстване в Украйна. На срещата се предлагат Лвов, Закарпатската област и Киев като потенциални места за домакинстване на песенния конкурс през 2023 г.
На 17 юни 2022 г. Европейският съюз за радио и телевизия (ЕСРТ) официално обявява, че Украйна няма да бъде страна-домакин на състезанието през 2023 г., след внимателни оценки, както с националната телевизия UA:PBC, така и със специалисти по сигурност от други страни. Поради този факт, започват дискусии с телевизията на страната заела второ място през 2022 г., британската Би Би Си, за потенциално домакинство във Великобритания през 2023 г. Великобритания преди е била домакин на песенния конкурс вместо страната-победител (през 1960 г., 1963 г., 1972 г. и 1974 г.). Последният път, в който Великобритания е била домакин на песенния конкурс е през 1998 г. в Бирмингам.
В същото време председателят на украинската телевизия UA:PBC и украинския министър на културата, заедно с украинските победители в Евровизия – Руслана, Джамала и „Калуш“, публикуват съвместно изявление, в което изискват допълнителни разговори с ЕСРТ относно домакинството на събитието в Украйна, като тази позиция е подкрепена и от тогавашния британски министър-председател Борис Джонсън. На 23 юни 2022 г. в последващо изявление на Европейския съюз за радио и телевизия (ЕСРТ) се потвърждава решението домакин на събитието да не е Украйна, като се подчертават съображенията за сигурност за това и същевременно се настоява процеса по избор на страна-домакин да не бъде политизиран.
Това е първият път след 1980 г., в който състезанието няма да се провежда в страната-победител от предходната година. Това е и първият път, в който това се случва след въвеждането на полуфиналите през 2004 г.
На 25 юли 2022 г. Европейският съюз за радио и телевизия (ЕСРТ) и британската телевизия Би Би Си обявяват, че песенния конкурс през 2023 г. ще се проведе във Великобритания. Това ще бъде 9-ия път, в който Великобритания ще бъде домакин на песенния конкурс (след 1960 г., 1963 г., 1968 г., 1972 г., 1974 г., 1977 г., 1982 г. и 1998 г.). Също така се потвърждава, че Украйна, като страна-победител през 2022 г., ще се класира автоматично на финала през 2023 г.
На 7 октомври 2022 г. Европейският съюз за радио и телевизия (ЕСРТ) и британската телевизия Би Би Си официално обявяват, че песенния конкурс през 2023 г. ще се проведе в Ливърпул, като трите шоута ще бъдат приети в „Ливърпул Арена“.
На 31 януари 2023 г. в Ливърпул бе изтеглен жребий, за да се определи в кой от двата полуфинала ще участват 31 страни. Тези 31 страни са разпределени в пет урни. 15 страни ще участват в първия полуфинал, а 16 страни ще участват във втория полуфинал. В отделен жребий бе определено в кой от двата полуфинала ще гласуват победителя от 2022 г. Украйна и Голямата петорка (страната-домакин Великобритания, Германия, Испания, Италия и Франция).
Първият полуфинал се провежда на 9 май 2023 г. 15 страни участват на първия полуфинал. Германия, Италия и Франция също се включват в гласуването, както и неучастващи страни под общото наименование „Rest of the World“ („Останалата част от света“). Страните на цветен фон се класират за финала на състезанието.
Държави, получили 12 точки на първия полуфинал:
Вторият полуфинал се провежда на 11 май 2023 г. 16 страни участват на втория полуфинал. Великобритания, Испания и Украйна също се включват в гласуването, както и неучастващи страни под общото наименование „Rest of the World“ („Останалата част от света“). Страните на цветен фон се класират за финала на състезанието.
Държави, получили 12 точки на втория полуфинал:
Финалът се провежда на 13 май 2023 г. Финалисти са 10-те победителя от първия и втория полуфинал, победителя от 2022 г. Украйна и Голямата петорка (страната-домакин Великобритания, Германия, Испания, Италия и Франция).